text: "Mais qu'il ne vous d[o]ie anuier,"
   Fait Clarmondine, "je dirai
   Pour quel raison ier le noiai.
   Sachiez qu'il m'avoit laidengie
   Et detirée et desachie,
   Et m'avoit durement ferue ;
   Et, pour ce que il m'ot batue,
   PageV01P228
   Li dis que jel courrouceroie
   Si tost que faire le porroie.
   Ma revenjance à point me vint,
   Quant à cele heure m'en souvint
   De lui en tel point renoier :
   Plus nel peüsse courroucier.
   Sachiez que mauvais gré me sai
   K'ains mon bon seignor renoiai
   Qui si souef m'avoit norrie;
   Moult en sui dolente et irie.
   Plus m'amoit que lui ne autrui,
   Mal l'ai guerredonné à lui ;
   Ce me fist sotie et enfance.
   Moult en sui en grant repentance.
   Ier toute jour fu deshaitiez ;
   Chaus ert, si li douloit li chiés.
   Bien m'en deüsse estre gardée,
   Se je fusse bien avisée,
   Puis que malade le seüsse,
   Que je courroucié ne l'eüsse ;
   Car je croi bien que li corrous
   Qu'il en ot, le mist au desous,
   Par quoi mors est soudainement."
  